Ekkert lyf til við nýrri tegund lungnabólgu Landlæknir segir að ekki sé ástæða til sérstakra aðgerða vegna nýrrar óþekktrar tegundar lungnabólgu sem upp hefur komið í Kína . Sjúklingar eru þó beðnir um að upplýsa heilbrigðisstarfsfólk hafi það ferðast til suður Kína nýlega . Landlæknir biður fólk sem leitar til læknis eftir að hafa ferðast til Kína nýlega , að láta vita af ferðum sínum . Fréttablaðið / Anton Brink Mánudagur 13. janúar 2020 Auglýsing Landlæknir hefur birt frétt á vef sínum um óþekkta tegund lungnabólgu sem upp hefur komið í Kína . Í fréttinni segir að Alþjóðaheilbrigðismálastofnunin ( WHO ) og Sóttvarnarstofnun Evrópu ( ECDC ) hafi vakið athygli á að hópsýking hafi komið upp í borginni Wuhan í suður Kína . Á undanförnum tveimur vikum hefur sýkingin verið staðfest hjá 41 einum einstaklingi í Kína og hefur einn látist . Landlæknir segir að einstaklingarnir hafi að því er virðist allir smitast á matarmarkaði í borginni , en ekki hefur verið staðfest að smit hafi borist á milli manna . Hvorki er til bóluefni eða lyf við lungnabólgunni . Upplýsi lækni um ferðalög til Kína BBC fjallar um lungnabólguna á vef sínum í dag . Þar segir að einkenni veirusýkinga á borð við þessa geti valdið ýmsum einkennum ; allt frá því að líkjast vægu kvefi yfir í að vera banvæn . „ Ekki er þörf á að allir einstaklingar leiti til heilbrigðiskerfisins sem nýlega hafa verið í Kína og fá kvef eða hósta , “ segir í frétt Landlæknis . Einstaklingar sem ferðast hingað til lands frá Wuhan og leita til læknis með kvef , hósta og hita eru þó beðnir um að upplýsa lækninn sinn um ferðir sínar . Heilsugæslur og smitsjúkdómalæknar hafa verið upplýstir um veikindin og einkenni þeirra . Þá segir Landlæknir að ekki sé ástæða til neinna sértækra aðgerða á borð við ferðatakmarkanir til suðu Kína . Berst líklega í gegnum dýr Lungnabólgan er sögð orsakast af nýrri tegund kórónaveiru , en það var kórónaveira sem olli SARS lungnabólgunni sem kom upp í Kína árið 2002 og vakti mikinn ótta . Í fyrstu var óttast að um væri að ræða ný tilfelli SARS en svo virðist þó vera að þessi veira sé frábrugðin þeirri sem veldur SARS . Líklegast þykir að veikindin hafi borist í fólk í gegnum dýr en sýkingarnar hafa verið tengdar við markað í Wuhan sem sérhæfir sig í sölu á sjávarfangi . Í frétt BBC segir að sjávarspendýr séu þekkt fyrir að bera kórónaveirur , en markaðurinn selur einnig lifandi dýr á borð við kjúklinga , leðurblökur , kanínur og snáka . Mun líklegra sé að það séu þau dýr sem hafi borið veiruna í fólk . Hætta á að veiran stökkbreytist Sérfræðingar sem BBC vitna til í fréttinni segja að það sé jákvætt að sýkingin breiðist ekki hratt út á þessari stundu . Aftur á móti sé ávallt ástæða til þess að hafa áhyggjur þegar ný tegund af veiru berst úr dýrum í fólk . „ Þegar veiran hefur komist í frumur í fólki er hætta á að hún stökkbreytist á þann hátt að hún eigi auðveldara með að dreifast á milli og verði hættulegri , “ segir Jonathan Ball , prófessor við Háskólann í Nottingham í samtali við BBC . Of lítið sé þó vitað til þess að segja til um hversu miklar áhyggjur fólk þurfi að hafa af sjúkdómnum .